b'\n_START_ARTICLE_\nHolandska bolezen brestov\n_START_PARAGRAPH_\nHolandska bolezen brestov je bolezen, ki jo povzro\xc4\x8dajo mikroglive zaprtotrosnice Ophiostoma ulmi,Ophiostoma himal-ulmi in Ophiostoma novo-ulmi in napada predvsem breste. Glavna prena\xc5\xa1alca bolezni v Evropi sta hro\xc5\xa1\xc4\x8dka veliki brestov beljavar (Scolytus scolytus) in mali brestov beljavar (Scolytus multistriatus).  Bolezen najverjetneje izvira iz Azije, od koder se je s pomo\xc4\x8djo \xc4\x8dloveka raz\xc5\xa1irila v Evropo in Severno Ameriko, kjer je resno ogrozila tamkaj\xc5\xa1nje brestove sestoje. Kasneje je bolezen dosegla celo Novo Zelandijo. Ime je bolezen dobila po dejstvu, da sta jo na Nizozemskem leta 1921 odkrili fitopatologinji Bea Schwarz in Christine Buisman, ki sta takrat delali s profesorico Johanno Westerdijk. Poleg brestov napada holandska bolezen brestov tudi drevesa iz rodu Zelkova.\n_START_SECTION_\nBiologija\n_START_PARAGRAPH_\nHolandska bolezen brestov je traheomikoza, kar pomeni da gre za bolezen prevodnega sistema drevesa. Gliva se razvija v prevodnem tkivu, njene hife pa izlo\xc4\x8dajo strupene snovi, ki ubijajo celice v okolici prevodnega sistema in hkrati povzro\xc4\x8dajo nastanek vre\xc4\x8dastih zama\xc5\xa1kov iz parenhimskih celic v notranjosti \xc5\xbeil, s katerimi se drevo posku\xc5\xa1a za\xc5\xa1\xc4\x8dititi pred \xc5\xa1irjenjem strupov. Zama\xc5\xa1ki tako povsem zama\xc5\xa1ijo \xc5\xbeile, s \xc4\x8dimer je prepre\xc4\x8den dovod vode do listov, ti pa se posledi\xc4\x8dno za\xc4\x8dnejo su\xc5\xa1iti in odpadejo.'